Horsens Statsskole

Horsens Statsskole er et gymnasium i Horsens.
Den blev oprettet i et franciscanerkloster i 1532 samtidig med, at tiggermunkene på kongens foranledning blev fordrevet fra bygningen. I 1587 var skolen flyttet til et bindingsværkshus i Borgergade i enden ned mod Slotsgade. Skolen blev nybygget på grunden 1744–46. I 1857 fik skolen ny bygning på hjørnet af Havne Alle og Amaliegade, og den blev overtaget af Byggeteknisk Højskole, da skolen flyttede til sin nuværende adresse i 1940. Den er udvidet 1968–1972. Inden den blev statsskole i 1903 hed den dels Horsens lærde Skole og dels Horsens Latinskole, idet latin var hovedfaget i tidligere århundreder og indtil 1775 undervisningssproget. Andre vigtige fag var oldgræsk og hebræisk, idet disse sprog understøttede teologien, idet det er disse sprog, Biblen er skrevet på.

Industrialiseringen i Danmark stillede krav om nye fag i skolen, de såkaldte realfag, tekniske fag, samt moderne sprog. I 1864 dimitterede Horsens lærde Skole første gang et hold elever med realeksamen. I 1871 indførtes en linjedeling. Den sproglig-historiske linje havde fortsat græsk og latin som hovedfag, men hebræisk gik ud. Den matematisk-naturvidenskabelige linje blev født; men for at redde denne linjes elever fra total uvidenhed indførtes faget oldtidskundskab, som stadig findes i gymnasieskolen. De første klassetrin blev overflyttet til Horsens lærde Skoles Forberedelsesskole, der i 1927 blev til Hulvejens Skole. Ved gymnasiereformen i 1903 indførtes nysproglig studentereksamen med stor vægt på engelsk, tysk og fransk. Den hidtidige sproglig-historiske eksamen blev til klassisksproglig studentereksamen (også kaldt gammelsproglig); men i Horsens og mange andre steder er den sidenhen blevet nedlagt. Den matematiske linje blev styrket; og samme år blev skolen en statsskole. I 1980'erne overgik alle statsskoler til amterne, og efter amternes nedlæggelse i 2007 blev de selvejende institutioner, men selve navnet har Horsens Statsskole bevaret i modsætning til mange andre statsskoler.

Rektor for Horsens Lærde Skole, som den hed dengang, Iversen udtrykte i 1881 over for Kultusministeriet sin store betænkelighed ved at optage piger i gymnasiet, da det ville være upassende, at drenge og piger blev undervist sammen, og det ser ud til, at piger først er blevet optaget efter gymnasiereformen i 1903.

Horsens Statsskole har en malerisamling på 43 billeder, bl.a. af Jens Juel.

Fusion med Horsens Gymnasium 
Fra 2021 samles 1.350 elever og 115 lærere fra Horsens Gymnasium og Horsens Statsskole på ét gymnasium.
Det nye gymnasium skal hedde Horsens Gymnasium & HF og bliver den næststørste uddannelsesinstitution i Horsens, beliggende tæt på det kommende campusområde ved banegården og vil være for elever fra hele Horsens Kommune samt en del af Hedensted Kommune.

Rektorer 

 Gregers Fog
 1707–1735: Erik Bredal (†1735)
 1773–1781: Johan Henrik Tauber (1743–1816)
 1787–1829: Oluf Worm (1788–1829)
 1829–1833: Niels Vinding Dorph (1783–1858)
 1846-1849: Halvor Frode Høegh Nissen (1806-1849)
 1849–1871: Frederik Christian Carl Birch (1812–1889)
 1871–1881: Otto Daniel Fibiger (1824–1881)
 1881–1889: Conrad Iversen (1833-1918), senere rektor for Frederiksborg Statsskole
 - 1902: Anton Neergaard
 1902-1925: Johan Otto Lund
 1943-1966: Aksel Strehle
 1966-1979: Torben Refn 
 1979-2007: Lars Bjørneboe (1942-)
 2007-2012: Mette Mølgaard Pedersen
 2012-2013: Liv Tind Hauch, konstitueret rektor
 Fra 2013: Flemming Steen Jensen

Kendte lærere 

 Politikeren (MF) Ole Samuelsen underviste i historie og engelsk i årene 1959-91.

Kendte studenter 

 1620 Hans Svane (1606–1668), videre skolegang i Sorø; titulær ærkebiskop over Sjælland (1655-1668)
 1749 Ove Høegh-Guldberg (1731–1808), statsmand
 1801 Frederik Schaldemose (1783–1853), forfatter
 1807 Niels Møller Spandet (1788-1858), landsdommer og politiker
 1815 Hans Morten Flemmer (1797–1864), rektor for Randers Statsskole 1830–1836 og for Frederiksborg Statsskole 1836–1864
 1824 Carl Christian Nicolaj Balle (1806-1855), præst og salmekomponist
 1848 Peter Schjørring (1831-1913), borgmester og landspolitiker
 1853 Rudolf Alfred Emil Ankjær (1834–1919), Aalborg Katedralskoles rektor 1887–1902
 1862 Gustav Peter Holm Bork (1844–1934) medbestyrer af Nørrebros Latin- og Realskole 1871–1904
 1863 Frederik Adolph de Roepstorff (1842-1883), kristen missionær
 1870 Carl Neergaard, politiker
 1873 Andreas Schack Steenberg (1854–1929), professor
 1878 Johan Ottosen (1859–1904), forfatter, politiker
 1883 Otto Helms (1866-1942), læge, ornitolog
 1884 Johannes Loft (1866–1962), lektor, forfatter
 1889 Gudmund Schütte (1872–1958), filolog, historiker, dr.phil. og godsejer
 1896 Victor Elberling (1880-1965), rigsdagbibliotekar
 1900 Albert Dam (1880–1972), forfatter
 1914 Ellen Bonnesen (1895–1982), lærer, børnebogsforfatter
 1917 Aage Schoch (1898-1968), chefredaktør og modstandsmand
 1927 Poul Kierkegaard (1908-1984), Svendborg Statsgymnasiums og Herlufsholm Skoles rektor
 1929 Grethe Heltberg f. Agerskov (1911–1996), forfatter
 1932 Viggo Kjær (f. 1914), ingeniør
 1946 Asger Berthelsen (1928-2011), geolog
 1949 Franz Berliner (f. 1930), forfatter
 1953 Poul Borum, (1934–1996) forfatter
 1962 Lars Hedegaard (f. 1942), debattør
 1966 Anne Birgitte Stürup (f. 1946), anklager (1972-2017)
 1966 Thyge Christensen (f. 1947), forfatter, foredragsholder, rejseleder
 1966 Rikke Helms (f. 1948), kulturarbejder og institutleder
 1968 Kirsten Olesen, (f. 1949) skuespillerinde
 1969 Ole Dalgaard (f. 1950), forfatter
 1976 Mette Bock (f. 1957), medlem af Folketinget (LA), Kultur- og Kirkeminister (2016-2019)
 1977 Ib Christian Klausen, overlæge, dr.med.
 1981 Jens Nielsen (f. 1962), professor, entreprenør og direktør
 1982 Niels Frank (f. 1963), forfatter, Forfatterskolens tidl. rektor
 1982 Jens Henrik Jensen (f. 1963), journalist, forfatter
 1985 Josephine Fock (f. 1965), jurist fra Aarhus Universitet og politiker, folketingsmedlem for Alternativet
 1986 Mette Rode Sundstrøm (f. 1967), adm. direktør, Lauritz.com
 1986 Anne Louise Hassing (f.1967), skuespillerinde
 1998 Anders-Peter Landert (f. 1979), chefredaktør
 1998 Pernille Vallentin (f. 1979), sangerinde og skuespillerinde
 2004 Thomas Buttenschøn (f. 1985), musiker
 2008 Mark Le Fêvre (f. 1988), komiker
 2010 Jeppe Mikkelsen (f. 1991), politiker, tidl. folketingsmedlem for Radikale Venstre
 2016 Kristoffer Rahbek (f. 1995), musiker

Litteratur 
 Per Carlo Johansen: Ut discat juventus sapere et fari. – Kilder til Horsens Statsskoles historie 1532–1982. 55 s. ill. (Hestens Forlag 1982)
 Cl. Clausen: Horsens Statsskole 1532–1932. 296 s. ill. (Holms Boghandel 1932)
 Sv. Aa. Bay: Horsens Historie indtil 1837. 311 sider (Horsens Kommune 1982)
 Carl E. Jørgensen: Skolemester og Hører. Latinskoleliv før 1800. 71 s. ill.(Gymnasieskolernes Lærerforening 1965)
 Lars Bjørneboe: Portrætter på Horsens Statsskole. 59 s. ill. (1990) 
 http://horsensstatsskole.dk/cy_news/horsens-statsskole-horsens-gymnasium-fusionerer/  Horsens Statsskole og Horsens Gymnasium fusionerer

Referencer

Eksterne henvisninger 
 Horsens Statsskoles hjemmeside

 
Etableret i 1532